Source: http://www.cegled.hu/?t=hir&id=4401
Timestamp: 2018-09-20 11:34:10
Document Index: 16982679

Matched Legal Cases: ['bíróság ', 'bíróság ', 'bíróság ', 'bíróság ', 'bíróság ', 'bíróság ']

Ittasság és súlyos testi sértés
2017.09.19. 16:38 Rovat: Közélet
Az elmúlt héten ittas és vezetői engedély nélkül közlekedő fiatalembert fogott a Ceglédi Rendőrkapitányság. A 27 éves férfinek ez már nem az első ilyen esete, így a Járásbíróság egy év hat hónap fogházat szabott ki vele szemben. Továbbá egy másik személy előzetes letartóztatását is elrendelték, súlyos testi sértés miatt.
Az elmúlt időszakban több ittas vezetés is történt a Ceglédi Rendőrkapitányság illetékességi területén. A nyomozóhatóság gyors és szakszerű munkáját követően a Ceglédi Járási Ügyészség a Járásbíróság elé állította ezeket a személyeket - mondta a járási vezető ügyész.
Dr. Göblyös Péter, vezető ügyész Ceglédi Járási Ügyészség: - Ezek közül az ügyek közül, ami kiemelkedik az egy helybéli 27 éves fiatalember ügye, aki gyakorlatilag az elmúlt héten, illetve azt megelőzően a nyári időszakban is ittasan vezette a gépjárművét, érvényes vezetői engedély nélkül. Gyakorlatilag őt korábban már a Járásbíróság felfüggesztett szabadságvesztésre ítélte, emiatt a cselekmény miatt, illetve elvette járművezetői engedélyét.
Ez azonban nem gátolta meg abban, hogy a szabadságvesztés próbaidejének letelte után ismét engedély nélkül, ittasan közlekedjen a város területén.
Dr. Göblyös Péter, vezető ügyész Ceglédi Járási Ügyészség: - Így a Járásbíróság elé állítás során a pénteki napon egy év hat hónap fogházban végrehajtandó szabadságvesztést szabott ki vele szemben, illetve négy évre eltiltotta a járművezetéstől. A gyanúsított a bíróság ítélete ellen fellebbezéssel élt, így az jelen pillanatban nem jogerős.
Az elmúlt héten egy másik eset kapcsán is intézkednie kellett a rendőrségnek.
Dr. Göblyös Péter, vezető ügyész Ceglédi Járási Ügyészség: - Csütörtökön délután, az egyik helyi közmű szolgáltató ügyfél szolgálati irodáján dolgozó kolléganőt zárást követően támadott meg egy helyi férfi. Vélhetően korábbi, közöttük nem rendezett vita miatt és bántalmazta. A bántalmazás során a hölgy nyolc napon túl gyógyuló súlyos sérülést szenvedett. Ennek pontos megállapítása még a szakértő feladata a nyomozás során.
Bár az elkövető a bántalmazás során takarta az arcát, a Ceglédi Rendőrkapitányság gyors és szakszerű munkájának köszönhetően gyorsan elfogták. A Ceglédi Járásbíróság elrendelte a férfi előzetes letartóztatását.
A lap 0.109 másodperc alatt készült el. | Copyright 2018 Ceglédinfo, design by © Ceglédinfo | ÍRJON NEKÜNK! | IMPRESSZUM
A látogatók száma 2015.05.04-től: 8222844 | Ebben a hónapban: 221032 | Ma: 4585 | jelenleg: 5 | Statisztika